**Lyra**

*M Horlaci Adina Velcea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lăcrimat, cuvântul explodează-n stele,

universul minții zace prăfuit

de uitarea care curge prin perdele

dăruind tăcerii chipul unui mit.

Se răsfrânge-n cioburi luna spulberată,

în silabe șchioape urletul e frânt,

masca nopții-nghite foaia-nsângerată

din care povestea s-a pierdut în vânt

Albăstrit sub pleoape cerul ațipește,

tremuratul bolții stimulând penița,

și, rupând din clipa care-n palmă crește,

timpului, prin versuri, i-a deschis portița.

Un Orfeu dramatic chemării răspunde,

sunete duioase se aud plângând,

pasul său desparte clipa în secunde

căutând iubirea-n Tartarul cel hâd.

Bezna își întinde aripile morții

Peste-un chip ce singur dorește iubirea,

Cade ca un fulger voalul greu al sorții,

în infern, tăcută, pleacă amăgirea.

Drumul spre lumină cercul și-l închide,

destrămat e visul, sufletul mințit,

doar o liră verde timpul îl desfide

printre constelații amintind un mit.